钦定古今图书集成/方舆汇编/职方典/第1125卷 > 《翠屏山记》朱之梅
## 钦定古今图书集成/方舆汇编/职方典/第1125卷 > 《翠屏山记》朱之梅

翠屏，踞白鹤石航间，肇剑梁十形，而南岳派在邑峙
南渡汇水、绣谷诸崚，嶒九向也。翠屏有二厓洞，曰“会
仙”，曰“贺仙。”丹𪩘青嶂，玉笋森垂。一空廓容可数百人，
一可炬火深入。有古龙潭，曲岸崀𡾊，玲珑形胜，奇特
不可状，盖亦八柱之通穴也，先大人因号焉。往使君
入境，辄问厓洞，遂拥旄流览也。今年乙酉月轨朔，乃
柳广文公暨蒋黄二公携二三门人登其上。余归自
村舍入𬮱城，望见人影于悬厓，曜灵明媚，冠盖亭亭，
四顾徘徊，踌躇瞻恋已乃私心异之曰：“此非有东山
胜游，登高作赋，真乐自天游者，安得屐齿谢公，马迹
周王乎？”既而揽辔历庄馗，则闻四野弦歌音在樵牧
之间，津津色喜，曰：“通其山阴武城哉？宓子调琴为政，
风流今在兹乎？”越日，乃升卿、纯卿二茂才至，言三公
游洞厓事。余有山水癖，一闻二茂才，遂乃扬扬意得，
彷然若及三公追陪游衍者，乃赋诗于三公。三公复
拉余登翠屏塔。翠屏塔约高洞厓三四里许，明日则
三公飞羽盖在门呼余矣。予命童子煮茗，携瓷酒，追
其后。阮氏友人与五家弟相望。至出南城楼，径从石
粱南关直上石梁南关，即翠屏塔山麓也。复前至枫
梓山，诸公停盖纵观，香飘袭人。黄君曰：“此何以故也？”
余曰：“山有芳草甘木，风送其馨香乎？”旋即见黄白花，
沅茞澧兰，青茁向人，苒苒盛命童子取其花可爱者
把手香扑鼻。顷之来有携盒酒者，取斝立饮，逶迤而
上，迷其去处。问樵者得路，稍稍辟旋，转则豁然平旷。
城中楼阁层环，东南在目，远近歌鼓，又隐隐闻矣。诸公直欲登塔绝顶，余曰：“造化之美，不可并乘兴而往，
兴尽而还，何必九节玉盆，而后为愉快乎？映波远锦，
插地长屏，是亦足哉。”诸君遂返。已而下阮婆泉，泉声
瀑布，与溪南炯然亭相望。溪南有宅，余先大父御史
君尝与友人歌白沙、《三唐》诸诗，故馆也。炯然则宗伯
先大人尝与饶中丞、郭令长诸君，论阳明学其间，盖
白沙先生友余先大父，而余先大人则实师阳明公。
人谓朱氏师友亭馆云。过阮婆泉下，南市花树绣错，
时在夕阳矣。所谓“看山晚对翠屏益奇”，乃吴祝夏氏
友人，偶出溪上烟云中，则“又一段雅景。”就揖，皆大抃
喜，遂坐树间，取水盥手，笑谑久之，随入五弟宅，谈文
饮酒罢，呼童子歌《黄门白》，吴歈蔡讴，一时梁绕。至夫
议郎畏屈于窃命之臣，而屠蟠全党锢也。太史公少
之，尚知有后世歌《黄门》者，黄门岂亦李风裁邪？黄昏
呼渡，大张蜡炬，由城西百尺长虹而还。然而右军觞
咏品类有意也，不空《会稽》矣。《翠屏》谓乎？